乙将军歌题刘公㦷所作传后
殳丹生 (Qing)
乙将军，真天人。烈如南霁云，又如雷万春。冒重围，入孤城，出孤城。部领二百骑，出入风雨旋雷霆，谁能从之曰张衡。将军起列校主将，陷阵单骑拔之推，主帅上马短兵接战身步行。乙将军，真天人。初隶黄得功，后隶史道邻。面中飞矢屹不动，扬州化作睢阳城。将军战死旧城下，谁能传之昌黎文。